ΓΡΑΠΤΗ ΕΡΩΤΗΣΗ E-0121/98 υποβολή: Gerardo Fernαndez-Albor (PPE) προς την Επιτροπή (30 Iανουαρίου 1998)

Θέμα: Συμμετοχή της Επιτροπής στον εορτασμό της πεντηκονταετηρίδας της Οικουμενικής Διακήρυξης των Ανθρωπίνων Δικαιωμάτων

Ενόψει του προσεχούς εορτασμού της πεντηκονταετηρίδας της Οικουμενικής Διακήρυξης των Ανθρωπίνων Δικαιωμάτων, οι διάφορες χώρες που την έχουν υπογράψει ετοιμάζονται να συμμετάσχουν στον εν λόγω εορτασμό με τη συγκρότηση εθνικών επιτροπών που θα αναλάβουν την οργάνωση των σχετικών εκδηλώσεων.

Δοθέντος ότι ζούμε σε ένα κόσμο όπου τα ανθρώπινα δικαιώματα υφίστανται συνεχείς παραβιάσεις και εξευτελισμούς θα ήταν ιδιαιτέρως σημαντικό εάν το όργανο που εκφράζει ολόκληρη την Ευρωπαϊκή Ένωση, δηλαδή η Επιτροπή, αποφάσιζε να προσδώσει ιδιαίτερη έμφαση στον εν λόγω εορτασμό, έχοντας υπόψη το ρόλο που έχει πάντοτε διαδραματίσει η Ευρωπαϊκή Ένωση στην προάσπιση των ανθρωπίνων δικαιωμάτων.

Μπορεί να μας πληροφορήσει η Επιτροπή ποιές είναι οι προτάσεις της για τον εορτασμό της πεντηκονταετηρίδας της Οικουμενικής Διακήρυξης των Ανθρωπίνων Δικαιωμάτων και με ποιό τρόπο προτίθεται να διαφοροποιηθεί από τις εκδηλώσεις των διαφόρων εθνικών επιτροπών που έχουν προς τούτο συσταθεί;

Απάντηση του κ. Van den Broek εξ ονόματος της Επιτροπής (18 Φεβρουαρίου 1998)

Το 1997, η Επιτροπή ενέκρινε δύο πρωτοβουλίες στο πλαίσιο του εορτασμού της 50ης επετείου της Παγκόσμιας Διακήρυξης των Δικαιωμάτων του Ανθρώπου, και συγκεκριμένα το Master «δικαιώματα του ανθρώπου, εκδημοκρατισμός» και το Πρόγραμμα Δράσης «δικαιώματα του ανθρώπου της Ευρωπαϊκής 'Ενωσης για τη νέα χιλιετία».

Το ευρωπαϊκό Master, τα μαθήματα του οποίου άρχισαν τον Οκτώβριο 1997, απευθύνεται, για το ακαδημαϊκό έτος 1997-1998, σε 53 φοιτητές από 11 κράτη μέλη και σε 6 φοιτητές της Κεντρικής και Ανατολικής Ευρώπης - περιλαμβάνει δε 44 καθηγητές και εντεταλμένους παραδόσεων καθώς και 13 βοηθούς από τα 10 πανεπιστήμια που συμμετέχουν (Padova, Deusto-Bilbao, Strasbourg III, Bochum, Essex, Maastricht, Katholieke universiteit (KU) Leuven, Abo-Turku, Coimbra, Dublin). Η πρώτη σειρά αποφοίτων θα συμπέσει με τον εορτασμό της 50ης επετείου και η τελετή απονομής των διπλωμάτων στη Βενετία θα εγγραφεί στο πλαίσιο των δραστηριοτήτων που συνδέονται με τις σχετικές εκδηλώσεις.

Ενα πρόγραμμα έρευνας και σπουδών, που θα τελεί υπό την ευθύνη του ευρωπαϊκού Ινστιτούτου της Φλωρεντίας, θα οδηγήσει στην παρουσίαση του Προγράμματος Δράσης «δικαιώματα του ανθρώπου» για τη νέα χιλιετία, που θα περιλαμβάνει μια σειρά από συστάσεις, οι οποίες θα απευθυνθούν στις κυβερνήσεις των κρατών μελών τον Νοέμβριο 1998. Το κείμενο αυτό θα αποτελέσει τον καρπό μιας κοινής προσπάθειας προβληματισμού, που θα πραγματοποιηθεί υπό την αιγίδα μιας «επιτροπής σοφών» συγκροτούμενης από εξέχουσες προσωπικότητες στον τομέα των ανθρωπίνων δικαιωμάτων. Οι εισηγητές από τα 15 κράτη μέλη καθώς και ένα μέλος του Κοινοβουλίου θα κληθούν να υποβάλουν προτάσεις επί διαφόρων θεμάτων, που διαιρούνται σε τρεις ομάδες (τα δικαιώματα του ανθρώπου στην Κοινότητα 7 τα δικαιώματα του ανθρώπου εκτός Κοινότητας 7 οι θεσμικές διαστάσεις της προστασίας των ανθρωπίνων δικαιωμάτων). Σε δύο συνέδρια που θα οργανωθούν τον Μάιο και τον Ιούνιο του 1998 θα δοθεί η ευκαιρία στους ακαδημαϊκούς κύκλους, στον τομέα των μη κυβερνητικών οργανώσεων και των περιφερειακών και διεθνών οργανισμών, να τους γνωρίσουν. Στη βάση αυτή, η επιτροπή σοφών θα εγκρίνει το Πρόγραμμα Δράσης «δικαιώματα του ανθρώπου» το οποίο θα παρουσιασθεί επίσημα στη διάρκεια της καταληκτικής συνεδρίασης με την οποία θα ολοκληρωθεί η πρωτοβουλία, και η οποία προβλέπεται να λάβει χώρα στη Βιέννη, τον Δεκέμβριο του 1998.

Στη δήλωση την οποία ενέκρινε κατά τη σύνοδό του στο Λουξεμβούργο, στις 12 και 13 Δεκεμβρίου 1997, επ'ευκαιρία της ενάρξεως της πεντηκονταετηρίδας της παγκόσμιας διακήρυξης των δικαιωμάτων του ανθρώπου, το ευρωπαϊκό Συμβούλιο χαιρέτησε «τη θέση σε εφαρμογή ακαδημαϊκών προγραμμάτων εκ μέρους της Ευρωπαϊκής Επιτροπής στο πλαίσιο της πεντηκονταετηρίδας. Τα κράτη μέλη της Ευρωπαϊκής 'Ενωσης θα διοργανώσουν εθνικές πρωτοβουλίες για τον εορτασμό αυτής της επετείου».

Η Επιτροπή θα εξετάσει την ενδεχόμενη διοργάνωση άλλων δράσεων για τον εορτασμό της επετείου αυτής, σύμφωνα με τις επιθυμίες του Κοινοβουλίου, όπως αυτές διατυπώθηκαν στις παρατηρήσεις επί του προϋπολογισμού 1998.